Jelenések könyve XXXIII.
Mondd, te kit választanál?
Jel 22:6–21
Lekció: 5Móz 30:11–20

Egy teológiai professzorról olvastam, aki az egyik komoly presbiteriánus teológiát alapította az Egyesült Államokban. Ez a lelkész korábban az ezredes rangig vitte a légierőnél. E kiállását és tekintélyét a teológián is megőrizte. Diákjai nagyon szerették, de közben kicsit féltek is tőle. Nem volt az a – csúnyán mondva – „bratyizós” fajta. Az egyik óráján a prédikálásról tanított. Majd egy adott ponton megállt, szúrós szemmel a diákjaira nézett, és azt mondta:
- Uraim, nem érdekel, hogy hová, milyen nagy gyülekezetbe mennek. Nem érdekel, hogy mennyire dicsérik majd igehirdetésüket. Azt akarom, hogy még ha a világ másik végén lennének is, minden igehirdetésük végén megjelennék a szemük előtt, ahogy az utolsó sorban ülök. A kezemet összefonom, a homlokom ráncokban. És ahogy elhagyják a szószéket a csodálatos prédikáció után, egy kérdést szegezek önöknek: „És akkor mi van?” „Ó, a zsidók bementek az Ígéret földjére. És akkor mi van? Mi a közöm nekem mindenhez? Nem elég, ha csupa igaz dolgokat mondunk. Mi a köze mindennek hozzám?”[footnoteRef:1] [1:  Robert G. Rayburnről, a Covenant Seminary alapítójáról van szó. A történet Bryan Chapel idézi fel a krisztusközpontú igehirdetésről szóló előadássorozatában (Covenant Seminary, Christ-Centered Preaching, 2. lecke, 10. oldal). ] 

Valami hasonló attitűddel lehetünk mi is itt a Jelenések könyvének befejezésénél: „És akkor mi van?” Végigküzdöttük magunkat ezen a rejtélyes könyvön – és akkor mi van? Láttuk a látomásokat, a fenevadat és a nagy paráznát – és akkor mi van? Láttuk a győztes Krisztust, az új eget és földet, a mennyei Jeruzsálemet – és akkor mi van?  
És akkor mi van, szeretett gyülekezet? Engedjétek meg, hogy kimozdítsalak kényelmes állapototokból: a kérdés megválaszolását ne tőlem várjátok. Mindezt Isten kérdezi. Isten szava a Jelenésekben hozzánk szólt. Ő kérdezi tehát: „Most, hogy hallottad beszédemet, kedves szolgám, mi van? Hogy használtad e könyv szavait? Hogyan rejtetted szívedbe? Hogyan jelenik meg életedben?”
Ebben az utolsó igerészben Isten némi segítséget ad e kérdések végiggondolásához. Ad nekünk egy üzenetet, a könyv fő mondanivalóját. Két érvet, amiért ehhez kell tartanunk magunkat. És három módot, ahogy ez megnyilvánul az életünkben.
Mit mond a Jelenések könyve?
Mit kezdjünk tehát a Jelenések könyvével? Most, 22 fejezet után, mit mondanál, miről szól ez a könyv? A fő üzenet minden kétség nélkül az, hogy Isten a világnak és a történelemnek az ura. Ő a győztes, aki rendet fog hozni ebbe a világba, ezért őt, és csakis őt imádd.
Azonban a Jelenések nem elégszik meg egy homályos istenfogalommal. Ez nem lehet Allah vagy „valami, ami biztos létezik”. Erre mutat rá az a jelenet, amikor János leborul a dicsőséges látomást neki megmutató angyal előtt. Ez az angyal visszatükrözte az élő Isten dicsőségét. Hatalmas volt, titkokat fejtett meg, nem csoda, hogy János ámulatba esett. Sokkal több volt azoknál a politikusoknál, akikben az emberek reménykednek, vagy azoknál a sztároknál, akiket sokan életük középpontjává tesznek meg. Mégis, az angyal világossá teszi: „Vigyázz, ne tedd! … Az Istent imádd!” (22:9) De ha még egy fényes, természetfeletti angyal sem elég nagy, akkor kicsoda? Ahogy továbbolvasunk, megtaláljuk azt az Istent, akit lehet imádni: „Én vagyok az Alfa és az Ómega, az első és az utolsó, a kezdet és a vég.” (22:13) Ezek a szavak Jézus ajkáról hangzanak el. Ezt mutatják a következő versek, a 22:16, amelyben már néven nevezi magát. Erre muitat az előző versben található utalás is, hogy „hamar eljövök” (22:12 vö. Jel 1:1, 7). Erre utal az a név, amivel bemutatkozik: „az első és az utolsó”, amivel már korábban is illette magát (1:17). Jézus Krisztus beszél itt. Kicsoda tehát az az Isten, akit imádni kell? Az, aki Jézus Krisztusban mutatta meg magát. János evangéliuma így beszél róla: „Istent soha senki sem látta: az egyszülött Isten, aki az Atya kebelén van, az jelentette ki őt.” (János 1:18, új fordítás) Jézus az egyszülött Isten, a Fiú Isten, aki emberré lett, hogy számunkra Istent kijelentse. Ő az, aki tanítványainak azt mondta, hogy aki őt látta, az Atyát látta (János 14:9). Ő az, aki által megláthattuk, ahogyan a három isteni személy tökéletes szeretetben és egységben együtt munkálkodik. Ezt az Istent kell imádni.
Erről az Istenről megtudjuk, hogy ő az első és az utolsó, a kezdet és a vég. Ez a kifejezés Isten teljes hatalmával szembesít minket. Ő a kezdet, a Teremtő, aki életre hívta, és hatalma szavával fenntartja ezt a világot. És ő a vég, akinek teljes hatalma van a világ történelme felett, és biztos kézzel vezeti az utolsó ítélet és az örökkévalóság felé. Ám ő, a hatalmas Alfa és Ómega nemcsak úgy mutatkozik be, mint erős oroszlán, hanem, mint megöletett Bárány is. Nemcsak mindenható, hanem szerető is. Nemcsak végtelenül nagyobb nálunk, hanem mindennél közelebb is jött hozzánk: amikor Jézus Krisztus emberré lett, hogy minket, bűnösöket szeressen, és értünk, lázadókért adja az életét. Ezért hangzik a felszólítás, hogy „Jöjj! Aki szomjazik, jöjjön! Aki akarja, vegye az élet vizét ingyen!” (22:17)
Ez tehát a Jelenések központi üzenete: azt az Istent szeresd és imádd, aki Fiát adta érted. Azt az Alfát és Ómegát, aki nem nézett el por-életünk felett, hanem nagysága ellenére közel jött hozzánk, utánunk nyúlt, és megmentett minket. Bármilyen szakaszában legyél életednek, bármilyen problémákkal küszködj is, a Jelenések ezt a hatalmas, mégis szerető Isten képét tárja elénk. A könyv azért íratott meg, hogy Krisztushoz kössön, és mellette megtartson. Akkor is, ha holnap üldözés robbanna ki. Akkor is, ha holnap az életedbe kerülne a keresztyénséged. És akkor is, ha hosszú életet élsz, aminek során minden nap nemet kell mondanod a világ körmönfontabb csábításaira. Bárhogy is legyen, maradj Krisztussal, az Isten Fiával, aki szeretett, és életét adta életedért!
Miért kötelezd el magad (jobban) Krisztus követésére?
Miért tedd ezt? Vagy ha már Krisztusé vagy, miért tarts ki mellette? János két további érvet ad elénk.
Azért, mert e beszédek igazak. „Ezek az igék megbízhatóak és igazak.” Vagyis miért add az életed Krisztusnak? Nem igaz, hogy „csak higgyünk valamiben”. A hazugságban nem jó hinni. A Jelenések kirekesztett, vagyonuktól megosztott, börtönbe vetett, halálra váró keresztyéneknek szól. Ha mindez hamis, akkor nem jó hinni benne. Akkor ez a hit nem reményteli, hanem gonosz. Éppen ezért hagyjuk azt a felszínes beszédet, hogy csak higgyünk valamiben. Nem. Azért járj Jézussal, mert ez az igaz.
Az angyal azt mondja, hogy amit mond, igaz, „mert az Úr, a próféták lelkének Istene küldte el angyalát, hogy közölje szolgáival mindezt, aminek hamarosan meg kell történnie.” (22:6) A Jelenéseket „a próféták lelkének Istene” íratta le. A próféták Istene, aki az ószövetségi prófétákat és az újszövetségi apostolokat ihlette. A Jelenések isteni eredetének a bizonyítéka az az egység, amelyben áll a többi 65 könyvvel. Ugyanazt az üdvösséget hirdeti, mint Mózes első könyve: az Isten által megígért Szabadítót, aki a kígyó fejére tapos. A 12. fejezet bemutatja, hogy Jézus Krisztus az, aki eltaposta az ősi kígyó, a sátán fejét. Ugyanazt az utat adja elénk az üdvösségre, mint Ábrahámnál, aki hitt Istennek, aki ezért igaznak fogadta el őt (1Móz 15:6). Ezt látjuk a Jelenések 7 képeiben, ahol megjelenik Isten népe, mint fehérbe öltözött sokaság, akik tisztaságukat „a Bárány vérében” való hitnek köszönhetik (Jel 7:14). Ugyanazt az Istent találjuk itt, mint Szodománál: aki elment, hogy megítélje a bűnt, mégis szerette az ő népét, ezért az igaz Lótot családjával együtt kiszabadította. Ugyanígy látjuk a Jelenésekben Krisztust, aki megítéli a nagy paráznát, de könyörül az ő választottain. 
Hosszasan sorolhatnánk még a párhuzamokat, de talán ennyi is elég, hogy lássuk: a Jelenések üzenete tökéletes összhangban áll a Szentírás többi könyvével. Hogyan lehetne képes erre az egységre egy galileai halász, aki üldözött hittársainak írt 2000 évvel ezelőtt? 
Valaki megjegyezte: „A Biblia nem az a könyv, amit az ember megírna, ha tudna, vagy amit meg tudna írni, ha akarna.”[footnoteRef:2] És így van. Ha rajtunk állna, hogy üldözött, szenvedő embereknek reményt adjunk, nem így tennénk. Ha rajtunk állna, hogy egy Istent kitaláljunk, nem ő lenne az. És ha megfeszülnénk, akkor se tudnánk ezt az egységes szemléletet képviselni kétezer év írásain keresztül. Mindaz az erő, összhang és magasztosság, ami árad a Szentírásból, azt bizonyítja, hogy szerzője „az Úr, a próféták lelkének Istene”. És ha Isten a Biblia szerzője, akkor mindaz, amit mond az utolsó ítéletről, a Jézus által való megszabadulásról, az örök boldogságról, igaz. [2:  Lewis S. Chafer, http://www.defendingyourfaith.org/Bible.htm ] 

Azért, mert az idő közel van. És másodszor kösd az életedet Jézushoz, mert ő „hamar eljön” (22:7, 12). Sokan kritizálták ezt az igeverset, mondván, hogy itt a Biblia tévedett! Kétezer év eltelt e sorok óta, és Jézus nyilván nem jött vissza. Jézus nem jött vissza, de János nem is ezt üzente e szavakkal.
Egyrészt a Jelenések könyve nemcsak Jézus végső visszatéréséről beszél a történelem végén. Hanem arról is, hogy Jézus már most, a történelem során is meglátogathatja az emberiséget áldásokkal és csapásokkal. A hét gyülekezetnek írt levelek tanúskodnak erről az első három fejezetben. Az efézusi gyülekezetnek például azt írja: „térj meg […] különben hamar eljövök ellened, és ha nem térsz meg, kimozdítom gyertyatartódat a helyéből.” (2:5) Vagy a szárdiszi gyülekezetnek azt: „Ha azért nem vagy éber, eljövök, mint a tolvaj, és nem tudod, melyik órában jövök hozzád.” (3:3) Mindezek még nem a végső visszatérésére utalnak, hanem a gyülekezetek bűnei miatti figyelmeztetések, amelyek átkot ígérnek, ha továbbra is megmaradnak a bűnben. Tehát Jézus szavainak lehet egy jelenre mutató jelentése.[footnoteRef:3] [3:  Beale, G. K. (1999). The Book of Revelation: A Commentary on the Greek Text (1127. és 1134. old.). Grand Rapids, MI; Carlisle, Cumbria: W.B. Eerdmans; Paternoster Press.] 

Azonban még ha az idők végére is vonatkoztatjuk, Jézus szavai nem egy időbeli közelségről szólnak. A görög szó itt inkább „késlekedés nélkült” jelent, mint „gyorsan, kevés idő múlva”.[footnoteRef:4] Ezt erősíti meg a többi, Krisztus visszajöveteléről szóló igeszakasz, ahol Krisztus újra és újra hangsúlyozza, hogy nem lehet tudni, kiszámolni, hogy Krisztus mikor jön vissza (Máté 24:36, 42, 44; Lukács 21:35–40).[footnoteRef:5] Vagyis nem lehet azt állítani, hogy a „hamar eljövök” szavaival János azt hirdette volna, hogy Jézus hamar, még az ő idejében el fog jönni. Ezt csak az Atya tudja. [4:  W. Bauer, W. F. Arndt, F. W. Gingrich, and F. W. Danker, A Greek-English Lexicon of the New Testament (806–807. old.). Chicago: University of Chicago, 1979 Lásd még: Beale, G. K. (1999). The Book of Revelation: A Commentary on the Greek Text (1135. old.). Grand Rapids, MI; Carlisle, Cumbria: W.B. Eerdmans; Paternoster Press.]  [5:  Beale, 1135. old. Ezeknél az igehelyeknél szintén megjelenik az „eljövök, mint a tolvaj” metaforája.] 

Mindez egy vészriadó minden kor embere számára. Ha Krisztus meglátogathat minket bármikor a történelem során vagy elhozhatja bármikor a történelem végét, akkor nincs idő a halogatásra. Akkor nem lehet azt mondani, hogy majd később megtérek. Nem lehet azt mondani, hogy majd nyugdíjas koromban, vagy a halálos ágyamon Krisztust választom. Nem, Krisztushoz kötnöd magad, és mellette maradnod most kell. Nem tudod, hogy lesz-e rá még lehetőséged a következő órában.
Hogyan járj Krisztussal?
Ez pedig elvezet a harmadik kérdésünkhöz: hogyan élj Krisztussal? Mit jelent Krisztussal járni? A harmadik kérdéshez illően három módot ad elénk az ige.
Úgy, hogy a hit életét éled. Először is azt, hogy élő, kitartó, megmaradó hited van. Jézus azt mondja: „Boldogok, akik megmossák ruhájukat, hogy joguk legyen az élet fájához, és bemehessenek a kapukon a városba.” (22:14) Már korábban is láttuk, hogy a ruha megmosása az a Bárány vérében való megtisztulást jelenti. Azt, hogy az én biztonságomat, bizalmamat, reménységemet nem magamba vetem. Nem abba, amit tettem, nem abba, aki vagyok – nem a vallásomba, erkölcsömbe, jó cselekedeteimbe. Hanem meglátom, hogy egyedül Jézus tud engem megtisztítani, Isten előtt igazzá tenni, a halálból és pokolból kimenteni, és Isten országába bevinni. 
Azonban Jézus itt egy érdekes hangsúlybeli eltérést is ad elénk. Korábban, amikor a ruhák megmosásáról volt szó (7:14), János egy olyan igeidőt használt, ami pontszerű történésre utal. A hangsúly egyértelműen a megtérésen volt, a hit első megnyilvánulásán, amikor valaki először jött Krisztushoz, és vetette belé bizalmát. Ám itt a 22:14-ben Jézus folyamatos igeidőt használ.[footnoteRef:6] A hangsúly itt tehát nem annyira az első megtérésen, mint a hit folyamatos megnyilvánulásán van. Azon, hogy nemcsak a keresztyénségünk kezdetét, hanem az egész életünket a Jézusba vetett folyamatos bizalomnak kell jellemeznie. Ezért mondjuk, hogy a keresztyénség nem más, mint Jézussal járni, mint a vele való kapcsolatot a hit útján mindvégig fenntartani. [6:  Pontosabban jelen idejű, aktív participiumot, amit a görög a folyamatos cselekvés érzékeltetésére használ.] 

Mit jelent ez a gyakorlatban? Azt, hogy most a szívedre kell figyelned. A hitedet, Istenben való bizalmadat pedig jól tükrözi az imaéleted. „Amikért imádkozol, azok a dolgok, amiket Istenre bízol. Amikért elfelejtesz imádkozni, azok a dolgok, amelyeket úgy gondolod, magad is tudsz kezelni.” – mondta valaki.[footnoteRef:7] Vizsgáld meg, mikért nem imádkozol! És amikért mégis, hogyan: megszokásból vagy őszinte könyörgéssel? Hol van a lelked, testvérem? Jézusnál mosod tisztára minden nap? Őtőle kérsz erőt, hogy ne piszkítsd össze? Függsz tőle –e nem csak elméletben, hanem gyakorlatban is? Ó, bárcsak eljönne a megújulás! Nincs keresztyénség mély, őszinte hit nélkül. [7:  H. B. Charles Jr. Idézi Tim Challies: The Things You Think You Can Handle On Your Own. 2016. június 19.] 

Úgy, hogy engedelmeskedsz. A második felszólítás a tetteinkre vonatkozik. „Boldog, aki megtartja e könyv prófétai beszédeit.” (22:7) És: „Aki igazságtalan, legyen igazságtalan ezután is, és aki mocskos, legyen mocskos ezután is, és aki igaz, igazságot cselekedjék ezután is, és aki szent, legyen szent ezután is.” (22:11) A Jelenések ebben egyértelmű. Nincs hit Istennek való engedelmesség nélkül. Szentség nélkül senki nem láthatja meg Istent, és nem mehet be Isten városába.
Mindezt fontos hangsúlyozni, mert sokszor a mai keresztyénségben csupán a szívbeli hozzáállást, az őszinteséget emelik ki. Ez egyfajta reakció arra a képmutató vallásosságra, amiben felnőttünk, vagy amivé az európai „keresztyénség” vált az elmúlt pár évszázad során. „A keresztyénség nem arról szól, hogy mit teszek én, hanem hogy mit tesz Jézus.” És ebben a mondatban, ha jól értjük, nagy igazság van. Ahogy az előző pontba láttuk, valóban nincs keresztyénség önmagam feladása és Krisztusra való támaszkodás nélkül. A keresztyénséget nem lehet csak megtanulni és cselekedni. Egy szívbeli változásra van szükség, amit csak Isten adhat meg.
Ám ezzel együtt a Jelenések hangosan hirdeti, hogy nem elég csupán az őszinteség. Nem elég azt mondani, hogy „Én ezt nem akarom képmutatásból csinálni, ezért inkább nem is csinálom.” Krisztus azt mondja, hogy ha szeretjük őt, akkor a parancsolatait megtartjuk (János 14:15). Éppen ezért a hit mellett ugyanúgy fontos a hitből fakadó engedelmesség. A megváltozott élet. A szent élet. A Krisztus szeretetéből táplálkozó élet.
Vagyis: miben kell változnod, testvérem? Ha egy dolgot kell említenem, amit a Jelenések újra és újra hangsúlyoz, az a világgal való kompromisszum. Vizsgáld meg magad e területen! Nem foglalta el szívedet a világi célok utáni futás – pénz, munkahely, lakás, autó? Nem kötöttél kompromisszumot félelemből, és nem vállaltad fel Krisztust? Milyen területen világi az életed? Miben kell változnod?
Úgy, hogy hívod az embereket Krisztushoz. A harmadik dolog, amit Isten a szívünkre helyez, a bizonyságtétel. „És a Lélek és a menyasszony így szól: Jöjj! És aki hallja, ezt mondja: Jöjj! És aki szomjúhozik, jöjjön, és aki akarja, vegye az élet vizét ingyen.” (22:17) Mire vonatkoznak ezek a hívások? Az utolsó, bővebb mondat alapján (ami az Ézs 55:1-en alapul) itt Isten hívja a szomjazókat. Hívja magához az embereket: mindenkit, aki szomjazik Isten után. Azonban ez a hívás nem csupán Isten szájából hangzik. Azt olvassuk, hogy a menyasszony is így szól. A Jelenésekben a menyasszony pedig az Egyház, Krisztus megváltottjainak társasága. Vagyis a menyasszony szavában magunkat látjuk. 
[bookmark: _GoBack]Vagyis ez bemutatja az egyház küldetését a mai korban. Hirdetnünk kell a Krisztusban való életet és ennek ingyenességét az emberekhez. És ha ezt hirdetjük, a Lélek is csatlakozik szavunkhoz, és Krisztushoz vonja az embereket. Gondold végig, kérlek, így is a Jelenések könyvét. Ha mindaz igaz, ami e könyvben van: Isten haragjáról, ahogy megmutatkozik a pecsétekben, trombitákban, poharakban és a tüzes tóban – mi mással végződhetne a könyv, mint azzal, hogy sürgő evangelizálásra indítson minket? Mindez nem mese. A Szentlélek erejével kiáltanunk kell: Itt a hely, ahol a lelki szomjadat elolthatod. Ne keress tovább, hanem ragadd meg Krisztust, és élj vele!  Jöjj! Ámen.[footnoteRef:8] [8:  Gardner, P. (2002). Revelation: The Compassion and Protection of Christ (p. 306). Ross-shire, Great Britian: Christian Focus Publications.] 

